Poliția municipiului Suceava a organizat joi, 7 martie, o razie cu efective mărite în comuna Șcheia, acțiunea urmărind mai multe direcții, prevenirea și combaterea abandonului și absenteismului școlar, prevenirea delicvenței juvenile și a victimizării minorilor, precum și siguranța traficului rutier, prin controale în trafic cu mai multe echipaje.
În acțiune au fost angrenați 35 de polițiști, jandarmi dar și angajați ai Primăriei Șcheia și Direcției de Protecție a Copilului.
O direcție principală a acțiunii a fost legată de Școala Gimnazială "Dimitrie Păcurariu" Șcheia, unde sunt probleme legate de absenteism școlar, în special din familiile de etnie romă dar nu numai.
Pe de o parte, o acțiune preventiv-educativă a avut loc în curtea școlii.
Polițiștii, împreună cu reprezentanții Direcției de Asistență Socială și Protecția Copilului Suceava, au efectuat verificări la 25 familii, fiind vizați 32 minori care au fiecare peste 100 absențe nemotivate de la orele de curs.
Trei familii cu probleme deosebite au fost luate în monitorizare directă de către reprezentanții Direcției de Asistență Socială și Protecția Copilului Suceava.
Polițiștii au încercat să le explice părinților că abandonul școlar al copiilor le poate aduce și răspundere penală. Articolul 380 din Cod penal pedepsește cu închisoare până la un an sau amendă penală "împiedicarea accesului la învățământul general obligatoriu".
Un caz mai deosebit a fost cel al unui tânăr care urmează să împlinească 18 ani dar care nu are nici măcar certificat de naștere.
"A fost clarificată situația unei persoane cu identitate necunoscută, născută în luna octombrie 2006 (conform declarației părinților), pentru care reprezentanții legali nu au făcut până în prezent demersurile în vederea eliberării certificatului de naștere și implicit nici pentru eliberarea cărții de identitate, urmând ca reprezentanții Primăriei Comunei Șcheia (compartimentul de stare civilă) să finalizeze procedura legală pentru stabilirea cu exactitate a datei și locului nașterii, ulterior urmând să se procedeze la emiterea certificatului de naștere", se arată într-un comunicat al Inspectoratului de Poliție Județean Suceava.
În cadrul acțiunii au fost legitimate și verificate 536 de persoane și au fost controlate 473 de autovehicule, fiind testați cu aparatele etilotest și drugtest 164 de șoferi. Pentru neregulile și abaterile constatate au fost aplicate 53 de sancțiuni contravenționale în valoare totală de peste 25.000 lei.